SL Uradni list Evropske unije L 41/17

SKUPNO STALIŠČE SVETA 2007/93/SZVP

z dne 12. februarja 2007

o spremembi in podaljšanju Skupnega stališča 2004/137/SZVP o omejevalnih ukrepih proti Liberiji

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Svet je 10. februarja 2004 sprejel Skupno stališče 2004/137/SZVP (1) o omejitvenih ukrepih proti Liberiji zaradi izvajanja ukrepov proti Liberiji iz Resolucije Varnostnega sveta Združenih narodov (RVSZN) 1521 (2003).

(2) Svet je 22. decembra 2004 sprejel Skupno stališče 2004/902/SZVP (2) o podaljšanju veljavnosti Skupnega stališča 2004/137/SZVP za obdobje 12 mesecev v skladu z RVSZN 1579 (2004).

(3) Svet je 23. januarja 2006 sprejel Skupno stališče 2006/31/SZVP (3) o podaljšanju ukrepov, uvedenih s členoma 1 in 2 Skupnega stališča 2004/137/SZVP za nadaljnje obdobje 12 mesecev in ukrepov, uvedenih s členoma 3 in 4 Skupnega Stališča 2004/137/SZVP za nadaljnje obdobje šestih mesecev v skladu z Resolucijo RVSZN 1647 (2005).

(4) Svet je 24. julija 2006 sprejel Skupno stališče 2006/518/SZVP (4) o uvedbi dodatnih izjem glede ukrepov, uvedenih s členom 1(1) Skupnega stališča 2006/31/SZVP, v skladu z RVSZN 1683 (2006) in o podaljšanju ukrepov, uvedenih s členom 3 Skupnega Stališča 2004/137/SZVP, za nadaljnje obdobje šestih mesecev v skladu z RVSZN 1689 (2006).

(5) Glede na razvoj dogodkov v Liberiji je Varnostni svet ZN 20. decembra 2006 sprejel RVSZN 1731 (2006) o podaljšanju omejevalnih ukrepov za orožje, uvedenih z odstavkom 2 RVSZN 1521 (2003) ter spremenjenih z odstavkoma 1 in 2 RVSZN 1683 (2006), in podaljšanju omejevalnih ukrepov za potovanja, uvedenih z odstavkom 4 RVSZN 1521 (2003), za nadaljnje obdobje 12 mesecev. RVSZN 1731 (2006) je uvedla tudi dodatno izjemo v zvezi z nesmrtonosno vojaško opremo, ki jo bodo uporabljale le liberijske policijske in varnostne sile.

(6) Varnostni svet ZN je prav tako odločilo z RVSZN 1731 (2006), da za nadaljnje obdobje šestih mesecev podaljša omejevalne ukrepe za diamante, uvedene z odstavkom 6 RVSZN 1521 (2003).

(7) Ukrepi, uvedeni s Skupnim stališčem 2004/137/SZVP, bi se morali tako podaljšati in spremeniti z učinkom od 23. decembra 2006 za uveljavitev RVSZN 1731 (2006).

(8) Za izvedbo nekaterih od teh ukrepov je potrebno ukrepanje Skupnosti –

SPREJEL NASLEDNJE SKUPNO STALIŠČE:

Člen 1

Ukrepi, uvedeni s členoma 1 in 2 Skupnega stališča 2004/137/SZVP, se uporabljajo za nadaljnje obdobje 12 mesecev, razen če Svet odloči drugače v skladu s katero koli prihodnjo ustrezno resolucijo Varnostnega sveta ZN.

Člen 2

Ukrepi, uvedeni s členom 3 Skupnega stališča 2004/137/SZVP, se uporabljajo za nadaljnje obdobje šestih mesecev, razen če Svet odloči drugače v skladu s katero koli prihodnjo ustrezno Resolucijo Varnostnega sveta ZN.

Člen 3

Poleg izjem glede uporabe iz člena 1(2) Skupnega stališča 2004/137/SZVP in člena 1 Skupnega stališča 2006/518/SZVP se ukrepi za orožje, uvedeni na podlagi člena 1(1) Skupnega stališča 2004/137/SZVP, ne uporabljajo za dobavo nesmrtonosne vojaške opreme, razen nesmrtonosnega orožja in streliva, namenjene izključno uporabi pripadnikov policijskih in varnostnih sil liberijske vlade, katerih preverjanje in usposabljanje poteka od začetka misije Združenih narodov v Liberiji oktobra 2003, in sicer po predhodnem obvestilu odbora, ustanovljenega z odstavkom 21 RVSZN 1521 (2003).

Člen 4

To skupno stališče se uporablja od 23. decembra 2006 do 22. decembra 2007.

Člen 5

To skupno stališče se objavi v Uradnem listu Evropske unije.

V Bruslju, 12. februarja 2007 Za Svet Predsednik F.-W. STEINMEIER

(1) UL L 40, 12.2.2004, str. 35.

(2) UL L 379, 24.12.2004, str. 113.

(3) UL L 19, 24.1.2006, str. 38.

(4) UL L 201, 25.7.2006, str. 36.